Beruházási Megállapodás

továbbiakban Megállapodás, amely létrejött

egyrészről **Budapest Főváros II. Kerületi Önkormányzat** (székhely: 1024 Mechwart liget 1., adószáma: \*\*\*\*\*\*\*\*\*-2-41, statisztikai számjel: \*\*\*\*\*\*\*\*\* \*\*\*\* \*\*\* \*\*; képviseli: Őrsi Gergely polgármester), mint tulajdonos (a továbbiakban, mint ***Tulajdonos 1.***)

**Budapest Főváros XII. Kerület Hegyvidéki Önkormányzat** (székhely: 1126 Böszörményi út 23-25., adószáma: \*\*\*\*\*\*\*\*\*-2-41, statisztikai számjel: \*\*\*\*\*\*\*\*\* \*\*\*\* \*\*\* \*\*; képviseli: Pokorni Zoltán polgármester), mint tulajdonos (a továbbiakban, mint ***Tulajdonos 2.***)

**Budapest Főváros Önkormányzata** (székhely: 1052 Budapest, Városház utca 9-11., törzskönyvi azonosító szám: 735638, adószám: 15735636-2-41, KSH statisztikai számjel: 15735636-8411-321-01, ÁHTI azonosító: 745192; képviseli: Karácsony Gergely főpolgármester), mint tulajdonos (a továbbiakban, mint ***Tulajdonos 3.***) *[Tulajdonos 1., Tulajdonos 2. és Tulajdonos 3. együttesen:* ***Tulajdonosok, mint a Beruházással érintett ingatlanok tulajdonosai)****]*

másrészről az **MNB-Ingatlan Korlátolt Felelősségű Társaság** (székhely: 1054 Budapest, Szabadság tér 9.; cg.sz.: 01-09-282793; adószám: 25569751-2-41; képviseli: Bozó Péter ügyvezető) a Budapest XII. kerület 6801/1 helyrajzi szám alatt nyilvántartott ingatlan tulajdonosa, mint Beruházó (a továbbiakban, mint ***Beruházó***)

és a továbbiakban Tulajdonosok és Beruházó együttesen, mint ***Felek*** vagy bármelyikük külön-külön nem nevesítve, mint ***Fél*** között az alulírott helyen és időben, a következő feltételek szerint:

**I. Előzmények**

I.1. **Beruházó** kizárólagos és bejegyzett tulajdonában áll a Budapest XII. kerület, 6801/1 hrsz. alatt felvett, természetben a Budapest XII. ker., Krisztina krt. 6-8. szám alatti ingatlan (a továbbiakban: **Buda Palota**). A Buda Palota felújítása jelenleg is folyamatban van a kapcsolódó örökségvédelmi és építési engedély alapján.

I.2. **Felek** rögzítik, hogy az I.1. pontban jelölt ingatlan tulajdoni lapján bejegyzett tulajdonosként az Optimum-Penta Ingatlanbefektetési Kft. szerepel. **Felek** rögzítik, hogy az Optimum-Penta Ingatlanbefektetési Kft. a nevét MNB-Ingatlan Korlátolt Felelősségű Társaságra változtatta, mely névváltozást a Fővárosi Törvényszék Cégbírósága a Cg.01-09-282793/55. sz. végzésével a cégjegyzéken átvezetett (1 sz. melléklet).

I.3. **Beruházó** céljai között szerepel, hogy a Buda Palota felújítását (továbbiakban Fejlesztési projekt) követően a Buda Palotán belül egy Pénz- és Banktörténeti múzeumot és Látogatóközpontot hozzon létre, továbbá, hogy a Buda Palotához kapcsolódóan egy, a Várfok utca alatt elhelyezkedő, a Sándy Gyula közt (korábbi elnevezésén: Csaba utca) a Széll Kálmán térrel összekötő szintbeni közlekedési funkciójú gyalogos átjárót valósítson meg (az átjáró és a hozzá kapcsolódó műtárgy megvalósítása a továbbiakban: **Beruházás**). A Beruházás eredményeként létrejövő átjáróval lehetővé válik a gyalogos forgalom számára a Széll Kálmán térről a Sándy Gyula közre és környező közterületekre történő, az autós forgalom keresztezésétől független és biztonságos átjárás.

I.4. A **Beruházás** megvalósításához Budapest Főváros Önkormányzata az FPH061/3311-17/2019. számú határozatával tulajdonosi hozzájárulást adott (2. számú melléklet), a Budapest Közút Zrt. Út, híd, műtárgy igazgatóság Híd, műtárgy osztálya a 2019. április 29. napján kelt 412/839/2019/1964-2. számú határozatával műtárgykezelői hozzájárulást adott (3. számú melléklet), a Budapest Közút Zrt. Forgalomtechnikai Igazgatóság a 2019. február 25. napján kelt 46/1218-2/2019. számú határozatával forgalomtechnikai kezelői hozzájárulást adott (4. számú melléklet).

I.5. **Beruházó** a **Beruházás** megvalósítása érdekében a Budapest Főváros II. Kerületi Önkormányzata, illetve Budapest Főváros XII. Kerület Hegyvidék Önkormányzata részéről az átjáró megvalósításához szükséges kezelői és tulajdonosi hozzájárulásokat megszerezte. A **Beruházáshoz** Budapest Főváros II. kerületi Önkormányzata a XXXII-12-8/2019. számú határozatával (5. számú melléklet), míg Budapest Főváros XII. Kerület Hegyvidéki Önkormányzata a XIII/45-2-2019 számú határozatával támogató településképi véleményt adott (6. számú melléklet).

I.6. Budapest Főváros Kormányhivatala III. Kerületi Hivatalának Közlekedés Felügyeleti Főosztálya a létesítményt, mint gyalogos átjáró műtárgyat a BP-03/40401311-28/2019. számú, 2019. október 10. napján kelt határozatával engedélyezte (7. számú melléklet), majd a BP-03/40401580-9/2019. sz. határozatával a kiviteli terveket jóváhagyta (8. számú melléklet). A kiviteli terveket jóváhagyó határozat 2020. január 21-én véglegessé vált.

**II. A megállapodás célja**

II.1. Jelen megállapodás célja, hogy **Felek** a **Beruházás** megvalósításával létrejövő gyalogos átjáró műtárgy tulajdonjogi helyzetét, az üzemeltetésével, kezelésével kapcsolatos feladatokat és költségviselést egymás között rendezzék, továbbá, hogy szabályozzák az érintett önkormányzatok által a kivitelezés megkezdéséhez szükséges munkakezdési hozzájárulások kiadásának és a munkaterület átadásának-visszaadásának módját.

**III. A Beruházással érintett Ingatlanok, a Beruházással érintett területrész meghatározása**

III.1. **Felek** rögzítik, hogy Tulajdonos 1. 1/1 arányú kizárólagos, bejegyzett tulajdonát képezi a Budapest Főváros Kormányhivatala Földhivatali Főosztálya (a továbbiakban: **Földhivatal**) által **Budapest II. kerület 13143/3 helyrajzi szám** alatt felvett, természetben a Budapest II. kerület, Várfok utcaként nyilvántartott, 1862 m² alapterületű, kivett közterület megjelölésű ingatlan (a továbbiakban: **Ingatlan I.**).

III.2. Felek rögzítik, hogy Tulajdonos 2. 1/1 arányú kizárólagos tulajdonát képezi a Földhivatal által **Budapest XII. kerület 6807/1 helyrajzi szám** alatt felvett, természetben a Budapest XII. kerület, Csaba utcaként nyilvántartott, 332 m² alapterületű, kivett közterület megjelölésű ingatlan (a továbbiakban, mint **Ingatlan II.**), a **Budapest XII. kerület 6807/2 helyrajzi szám** alatt felvett, természetben a Budapest XII. kerület, Csaba utcaként nyilvántartott, 347 m² alapterületű, kivett közterület megjelölésű ingatlan (a továbbiakban, mint ***Ingatlan III.***), továbbá a **Budapest XII. kerület 6721/3 helyrajzi szám** alatt felvett, természetben a Budapest XII. kerület, Várfok utcaként nyilvántartott 838 m² alapterületű, kivett közterület megjelölésű ingatlan (a továbbiakban: **Ingatlan IV.**).

III.3. Felek megállapítják, hogy Tulajdonos 3. 1/1 arányú kizárólagos tulajdonát képezi a Földhivatal által **Budapest II. kerület 13143/1 helyrajzi szám** alatt felvett, természetben a Budapest II. kerület, Széll Kálmán térként nyilvántartott, 21.778 m² alapterületű, kivett közterület megjelölésű ingatlan (a továbbiakban: **Ingatlan V.**)

III.4. **Felek** rögzítik, hogy a Beruházással érintett területet a tervezési határokkal a FŐMTERV Mérnöki Tervező Zrt. által készített, 2019. május 10. napján kelt, 31.17.072. tervszámú, tulajdonosi, kezelői és üzemeltetői határokat ábrázoló helyszínrajz (a továbbiakban: TKÜ helyszínrajz) tartalmazza (9. számú melléklet), amit **Felek**, továbbá a Budapest Közút Zrt. és a FŐKERT Nonprofit Zrt. is aláírt (a továbbiakban: **Területrész**). Felek rögzítik, hogy a TKÜ helyszínrajzot a Beruházás megvalósítását követően a jelen megállapodásban foglaltak figyelembe vételével aktualizálják.

**IV. Beruházás megvalósítása**

IV.1. **Felek** jelen megállapodás aláírásával megállapodnak abban, hogy **Beruházó** a jelen Megállapodásban hivatkozott engedélyekkel megegyező műszaki tartalommal a **Tulajdonosok** ingatlanait, illetve az azokon álló műtárgyakat érintően a **Beruházást** kizárólag saját költségén, az engedélyekben foglaltak szerint megvalósítsa. **Beruházó** kötelezettséget vállal arra, hogy a **Beruházás** tervszerű létesítése érdekében, az annak a területén levő esetleges tereptárgyak **Tulajdonosok** által írásban megjelölt új helyszínen történő elhelyezéséhez szükséges minden indokolt intézkedést saját költségén megtesz az érintett **Tulajdonosok** előzetes írásbeli nyilatkozata szerint.

IV.2. **Felek** a Ptk. 5:68. § (1) bekezdésére is figyelemmel kifejezetten abban állapodnak meg, hogy a Beruházás megvalósításával nem keletkezik a **Beruházó** és a **Tulajdonosok** között közös tulajdon, annak létrejöttét felek kifejezetten kizárják. Beruházó tudomásul veszi, hogy a Beruházás idegen dolgon végzett beruházásként a Tulajdonosok ingatlanának értékét növeli és a hozzáépített rész tulajdonjoga osztja a Beruházással érintett Ingatlanok tulajdonjogi sorsát és a Beruházás megvalósítása során létrejövő hozzáépített rész mint idegen dolgon végzett beruházás a Tulajdonosok tulajdonába kerül. Beruházó sem a Beruházás befejeztével, sem a későbbiekben tulajdonjogi, illetve megtérítési igényt a Beruházással érintett Ingatlanok Tulajdonosaival szemben nem támaszt, semmilyen jogcímen – így különösen jogalap nélküli gazdagodás jogcímén - nem jogosult költségeinek megtérítését követelni a Beruházás átadását követően sem.

 Felek rögzítik, hogy a Beruházás eredményeként létrejövő gyalogos átjáró olyan saját közlekedési funkcióval bíró létesítmény (műtárgy), amely önálló ingatlanként a hatályos jogszabályi rendelkezések alapján jelenleg nem tüntethető fel különálló helyrajzi számon az ingatlan-nyilvántartásba, azonban a Felek jövőbeli szándéka erre irányul, tekintettel arra, hogy ezen önálló létesítmény tekintetében indokolt, hogy az üzemeltetés egy kézben, illetve egy felelősségi körben, a Felek megállapodása alapján a Tulajdonos 2.-nél összpontosuljon.

IV.3. Beruházó tudomásul veszi, hogy a Beruházást annak elkészültéig idegen tulajdonon végzett befejezetlen beruházásként tartja nyilván azzal, hogy a Beruházás megvalósítását követően annak eredményét az alábbiak szerint adja át térítésmentesen a Tulajdonosok részére:

1. a gyalogos átjáró (annak északi kifutó gyalogos területe a folyókáig bezárólag) a Tulajdonos 1. és Tulajdonos 2. részére kerül térítésmentesen átadásra a Beruházó, Tulajdonos 1. és Tulajdonos 2. között megkötendő külön megállapodás létrejöttével
2. az Ingatlan V. területén átépítésre kerülő mozgólépcső (és tartószerkezetei), fix lépcső (és tartószerkezetei), az ezekhez tartozó támfalakat, burkolatokat ideértve, a Tulajdonos 3. részére kerül térítésmentesen átadásra, a Beruházó és a Tulajdonos 3. között megkötendő külön megállapodás létrejöttével.

Beruházó köteles az érintett tulajdonosokkal az egyes műszaki elemek tervdokumentációit előzetesen bemutatni, a műszaki átadás-átvételkor a megvalósulási terveket az érintett tulajdonos részére átadni.

IV.4. **Felek** rögzítik, hogy céljuk, hogy a **Beruházás** megvalósításával és a létrejövő szintbeni átjáró a kivitelezés befejezését és a használatbavételi engedély kiadását követően közterület funkcióval rendelkezzen. **Tulajdonosok** tudomással bírnak arról, hogy az így létrejövő közterületnek a Buda Palota felé eső részén Beruházó egy művészeti alkotást (szobrot), továbbá a Pénz- és Bankmúzeum és Látógatóközpont tematikájával összefüggő múzeumi installációt, információs falat kíván elhelyezni, melynek területét, az installációs terület és az ott elhelyezett szobor és eszközök állapotának megóvása érdekében, az átjárón való áthaladást nem akadályozva, éjszakára egy üvegfallal le kíván zárni, kizárólag megóvás céljából, a közterületi jelleget azonban nem érintve. **Tulajdonosok** jelen megállapodást ezen beruházói szándék ismeretében és annak támogatásával kötik meg, egyúttal a **Tulajdonosok** vállalják, hogy a kapcsolódó jogszabályok és önkormányzati rendeleteik keretei között a kialakuló közterületen létrehozandó installációs tér kialakítását és a műalkotás (szobor) elhelyezését és az azt védő üvegfal elhelyezését támogatják, azzal, hogy a hozzájárulás megadása esetén a szobor karbantartása és az ezzel kapcsolatos költségek viselése a Beruházó kötelezettsége a Tulajdonos 1. és Tulajdonos 2.-velmegkötésre kerülő külön megállapodásban részletezettek szerint.

IV.5. **Felek** megállapodnak továbbá, hogy **Beruházó** a Területrész munkaterület célú birtokbaadását követő 90 napon belül köteles az építkezést megkezdeni és az építkezés megkezdése napjától – amelyről Beruházó a Tulajdonosokat 20 nappal megelőzően írásban értesíteni köteles – számított 730 napon belül a Beruházást köteles rendeltetésszerű használatra alkalmas állapotban megépíteni, úgy, hogy ezen időtartamon belül a **Beruházásra** vonatkozó használatbavételi engedély iránti kérelem az illetékes hatósághoz benyújtásra és ennek megtörténte **Tulajdonosok** részére igazolásra kerüljön.

IV.6. **Felek** megállapodnak abban, hogy a **Beruházáshoz** kapcsolódó közműkapacitás igényéhez mért közművesítést **Beruházó** köteles saját költségére, a közműfejlesztési hozzájárulások, rácsatlakozási díjak, kiváltási költségek viselése mellett megvalósítani. **Felek** rögzítik és megállapodnak abban, hogy a **Beruházás** során létrejövő közművek a vonatkozó jogszabályi előírásoknak megfelelően az ellátásért felelős önkormányzat vagy a közműszolgáltató tulajdonába kerülnek az erre irányadó eljárásrend alkalmazásával.

IV.7. **Felek** megállapodnak, a megvalósult létesítmények térítésmentes átadása utáni esetleges adófizetési kötelezettség a Beruházót terheli.

**V. Hatály-vesztés**

V.1. Felek megállapodnak abban, hogy amennyiben a kivitelezés bármely, **Tulajdonosoknak** fel nem róható okból nem kezdődhet meg **2022. december 31. napjáig**, úgy **2023. január 1-jén** jelen megállapodás minden további jogcselekmény nélkül, a megkötésére visszaható hatállyal megszűnik és a megállapodásból a **Felekre** nézve jogok és kötelezettségek nem keletkeznek, továbbá azok a megállapodáskötés napjára visszaható hatállyal megszűnnek.

V.2. **Felek** rögzítik, hogy a megállapodás jelen pont szerinti megszűnése esetére **Beruházó** a tervdokumentációk elkészítésével, illetve az építési engedélyezési eljárás lebonyolításával kapcsolatban felmerült költségei vagy annak egy részét nem jogosult **Tulajdonosokra** áthárítani, illetve elmaradt hasznát **Tulajdonosokkal** szemben érvényesíteni, azok saját üzleti kockázatát képezik.

V. 3. Amennyiben a kivitelezés a Tulajdonosoknak felróható okból nem kezdődik meg 2022. december 31. napjáig, a Beruházó az elmaradt haszna és költségei megtérítését kizárólag a felróhatóan eljárt Tulajdonossal szemben jogosult érvényesíteni, Tulajdonosokat nem terheli egyetemleges felelősség.

**VI. Jótállási nyilatkozattétel**

VI.1. **Felek** rögzítik, hogy az **Ingatlanok** területét érintő, 2015. évben a Széll Kálmán tér rekonstrukciója keretében megvalósított építési munkálatok vonatkozásában 2020. december 31. napjáig a KÉSZ Zrt.-t jótállási kötelezettség terheli, melyre figyelemmel a 34/2008 (VII. 15.) Főv. kgy. rendelet 9. § (1) bekezdése alapján ezen határidő leteltéig az érintett területek burkolatbontási tilalom alatt állnak. Erre figyelemmel **Tulajdonosok** akként nyilatkoznak, hogy a jelen Megállapodás szerinti hozzájárulásuk akként is értelmezendő, hogy a **Beruházó** a **Beruházás** megvalósítása során úgy köteles eljárni, hogy a burkolatbontási tilalom alá tartozó burkolatok/felületek legalább a jelen Megállapodás aláírásakori műszaki tartalommal kerüljenek helyreállításra azzal, hogy erre vonatkozóan a **Beruházó** 2020. december 31. napjáig tartó, a KÉSZ Zrt-t terhelővel azonos tartalmú garanciát/felelősségátvállalást vállal.

VI.2. Beruházó vállalja, hogy az üzemeltetés során a Beruházás megvalósításával összefüggésben esetlegesen felmerülő szavatossági, jótállási igények tekintetében a Fővárosi Önkormányzat értesítése esetén haladéktalanul eljár az igényérvényesítés érdekében.

**VII. Birtokbaadás**

VII.1. **Tulajdonosok** vállalják, hogy jelen Megállapodás valamennyi fél általi aláírását követően, a **Beruházó** által benyújtott kérelem alapján a **Beruházás** megvalósításához szükséges munkakezdési hozzájárulást a rájuk vonatkozó önkormányzati rendeletükben foglalt feltételek szerint eljárva, azokat betartva, megadják.

VII.2. **Tulajdonosok** vállalják, hogya **Beruházás** megvalósításához szükséges, a TKÜ helyszínrajzon feltüntetett, a kivitelezési munkálatokhoz szükséges Területrészt, **Beruházó** által, legalább 15 nappal a birtokbaadás kívánt napját megelőzően írásban jelzett igénye alapján, a munkakezdési hozzájárulásban foglalt határidővel összhangban adják **Beruházó** birtokába. **Felek** a birtokbaadásról külön jegyzőkönyvet vesznek fel.

**VIII. Szavatosság**

VIII.1. **Tulajdonosok** jelen megállapodás aláírásával szavatosságot vállalnak azért, hogy az átadott területrész – az Ingatlanok tulajdoni lapján található vezetékjogoktól eltekintve – per-, teher- és igénymentes, továbbá azért, hogy a tervdokumentációban jelölteken túl egyéb harmadik személynek nincs olyan joga a területrészre, amely korlátozná, vagy akadályozná **Beruházót** az átadott területrész megállapodás szerinti használatában, illetve kizárólagos birtoklásában.

**IX. Beruházó egyéb kötelezettségei**

IX.1. **Beruházó** köteles a **Beruházás** megvalósítása során az Ingatlanoknak a **Beruházással** nem érintett részén lévő növényzetet, és építményeket kímélni, továbbá biztosítani, hogy ezeken a részeken minden egyéb létesítmény, felépítmény rendeltetésszerűen, az igénybe vevő személyek akadályozása nélkül működhessen. **Beruházó** tudomásul veszi, hogy a jelen pontban foglalt kötelezettségek megszegésével okozott károkat **Beruházó** köteles az érintett Tulajdonosoknak megtéríteni.

**X. Üzemeltetés, kezelés**

X.1. **Felek** rögzítik és kölcsönösen elfogadják, hogy a **Beruházás** során megvalósuló gyalogos átjáró műtárgy (ideértve az azon belül kialakuló közterület funkciójú területet is) kezelése, üzemeltetése és fenntartása a Felek jelen megállapodása alapján a Tulajdonos 2.-höz kerül,

X.2. **Beruházó** jelen megállapodás aláírásával ugyanakkor vállalja, hogy a **Beruházás** megvalósításával létrejövő gyalogos átjáró műtárgy és közterület funkciójú terület üzemeltetésével és kezelésével járó költségeket az erre irányuló, a Beruházó és a Tulajdonos 2. között megkötendő külön megállapodásban szabályozottak szerint megtéríti a Tulajdonos 2. részére. A megállapodást az érintett felek kötelesek legkésőbb a Beruházás befejeztével egyidejűleg megkötni.

X.3. Felek rögzítik, hogy a jelen megállapodás IV.3. pontjában foglaltakra figyelemmel a Tulajdonos 3. üzemeltetésébe kerülnek az alábbi műszaki elemek:

- mozgólépcső és tartószerkezetei

- fix lépcső és tartószerkezetei

- folyóka, vízelvezetés

Tulajdonos 2. üzemeltetési feladata a fentiekkel összhangban a folyókáig bezárólag terjed ki az átjáróra.

**XI. Elállás**

XI.1. **Felek** megállapodnak abban, hogy **Beruházó** jogosult a talajmunkák befejezéséig jelen megállapodástól **Tulajdonosokhoz** intézett egyoldalú írásbeli nyilatkozatával minden jogkövetkezmény nélkül elállni, amennyiben a kivitelezéssel érintett területrész talaja vagy talajvize szennyezett, régészeti feltárása vagy lőszermentesítése szükséges és az ezzel járó feladatokat **Beruházó** nem kívánja saját költségére elvégezni. **Felek** megállapodnak abban, hogy a jelen pont szerinti esetben **Beruházót** az eredeti állapot helyreállításának kötelezettsége terheli és köteles az érintett területrészt az elállási jognyilatkozat **Tulajdonosok** általi kézhezvételét követő 8 munkanapon belül **Tulajdonosok** birtokába az eredeti állapot szerinti állapotnak megfelelően visszabocsátani.

XI.2. **Felek** rögzítik, hogy a megállapodás jelen pont szerinti megszűnése esetére **Beruházó** a Tervdokumentáció elkészítésével, illetve az építési engedélyezési eljárás lebonyolításával, valamint a talajmunkák elvégzésével kapcsolatban felmerült költségeit vagy annak egy részét sem jogosult **Tulajdonosokra** áthárítani, azok saját üzleti kockázatát képezik, amely esetben **Beruházót** bánatpénz, kötbér, kártérítés, kártalanítás, kárpótlás, kompenzáció nem illet meg.

**XII. Záró rendelkezések**

XII.1. **Felek** megállapodnak, hogy jelen megállapodásból származó jogok és kötelezettségek **Felek** általános, egyetemleges jogutódjaira változatlan tartalommal átszállnak.

XII.2. **Felek** rögzítik, hogy a jelen megállapodás a **Felek** közös megegyezésével, kizárólag írásban módosítható. Amennyiben a jelen megállapodás bármely rendelkezése érvénytelen lenne, vagy azzá válna, úgy az nem érinti a megállapodás egyéb részeinek érvényességét, kivéve, ha az érvénytelen rendelkezés nélkül a **Felek** a megállapodást nem kötötték volna meg. Ez utóbbi esetben a **Felek** kötelesek mindent elkövetni annak érdekében, hogy az érvénytelen rendelkezés helyébe annak célkitűzésével azonos, érvényes rendelkezés lépjen.

XII.3. **Felek** megállapodnak abban, hogy a jelen megállapodás céljainak megvalósítása érdekében egymással együttműködnek és a megállapodás célok megvalósítása érdekében a szükséges jognyilatkozatokat és intézkedéseket megfelelő időben – saját döntéshozatali eljárásuknak megfelelően – megteszik és az eljárásokat lefolytatják.

XII.4. **Felek** megállapodnak abban, hogy e szerződésre vonatkozóan minden értesítést, egyéb közlést, ami a jelen megállapodás alapján megteendő vagy megtehető, írásban kell megtenni és akkor minősül jelen megállapodás alkalmazásában közöltnek, ha azt személyesen vagy futárszolgálat útján, vagy ajánlott-tértivevényes postai küldeményként küldték el.

XII.5. **Felek** megállapodnak abban, hogy a jelen megállapodásból eredő és az azzal kapcsolatban közöttük felmerülő valamennyi vitás kérdést egymás között közvetlenül, békés úton kísérlik meg rendezni. Amennyiben a vitás kérdések rendezése ilyen módon ésszerű időn belül nem történik meg, úgy bármely vita eldöntésére, amely a jelen megállapodásból vagy azzal összefüggésben, annak megszegésével, megszűnésével, érvényességével, vagy értelmezésével kapcsolatban keletkezik, úgy ezen vitás kérdések rendezésére a Felek választott bírósági kikötéssel nem élnek, így hatáskör és illetékesség tekintetében a polgári perrendtartásról szóló 2016. évi CXXX. tv. rendelkezései az irányadók.

XII.6. **Beruházó** kijelenti, hogy a nemzeti vagyonról szóló 2011. évi CXCVI. törvény 3.§ (1) bekezdés 1.b. pontja szerint átlátható szervezetnek minősül, továbbá tudomással bír arról, hogy az e pontban foglalt nyilatkozatának valóságtartalma a jelen megállapodás érvényességi feltétele. Önkormányzatok kijelentik, hogy magyarországi székhelyű helyi önkormányzatok, **Beruházó** pedig kijelenti, hogy törvényesen bejegyzett gazdasági társaság, és vele szemben nincs folyamatban felszámolási-, vagy csődeljárás és nem áll végelszámolás hatálya alatt, továbbá, hogy a megszüntetésére irányuló, jogszabályban meghatározott egyéb eljárás sincs vele szemben folyamatban.

XII.7. **Felek** képviselői kijelentik, hogy aláíró képviselőik a megállapodás aláírására teljes körű felhatalmazással rendelkeznek. Jelen megállapodást a Fővárosi Önkormányzat a ................. sz. határozatával, Budapest Főváros II. kerületi Önkormányzat a .............. sz. határozatával, míg Budapest Főváros XII. kerület Hegyvidék Önkormányzat a ........../ sz. határozatával jóváhagyta és döntött a megállapodás aláírására vonatkozó felhatalmazásról. **Felek** képviselői kijelentik, hogy jelen megállapodás aláírásához megfelelő felhatalmazással rendelkeznek és belső szabályzataik szerint jelen megállapodás hatálybalépéséhez további hozzájárulás, jóváhagyás nem szükséges.

XII.8. Jelen megállapodás a **Felek** kölcsönös aláírásának napján, amennyiben a megállapodást a **Felek** nem ugyanazon a napon írják alá, úgy az a későbbi aláírás időpontjában lép hatályba.

XII.9. **Felek** a jelen, folyamatos oldalszámozással ellátott megállapodást, annak elolvasását és kölcsönös értelmezését követően, mint akaratukkal mindenben egyezőt, egymással szó szerint megegyező ............ eredeti példányban írták alá.

XII.10. **Felek** a jelen megállapodásban nem szabályozott kérdések tekintetében a polgári törvénykönyvről szóló 2013. évi V. törvény (Ptk.) és a vonatkozó jogszabályok rendelkezéseit tekintik irányadónak.

Mellékletek:

1. Fővárosi Törvényszék Cégbírósága a Cg.01-09-282793/55. sz. végzésé

2. Budapest Főváros Önkormányzata az FPH061/3311-17/2019. számú határozatával tulajdonosi hozzájárulása

3. Budapest Közút Zrt. Út, híd, műtárgy igazgatóság Híd, műtárgy osztálya a 2019. április 29. napján kelt 412/839/2019/1964-2. számú műtárgykezelői hozzájárulása

4. Budapest Közút Zrt. Forgalomtechnikai Igazgatóság a 2019. február 25. napján kelt 46/1218-2/2019. számú forgalomtechnikai kezelői hozzájárulása

5. Budapest Főváros II. kerületi Önkormányzata a XXXII-12-8/2019. számú, támogató településképi véleménye

6. Budapest Főváros XII. Kerület Hegyvidéki Önkormányzata a XIII/45-2-2019 számú támogató településképi véleménye

7. Budapest Főváros Kormányhivatala III. Kerületi Hivatalának Közlekedés Felügyeleti Főosztálya BP-03/40401311-28/2019. számú, 2019. október 10. napján kelt határozata

8. Budapest Főváros Kormányhivatala III. Kerületi Hivatalának Közlekedés Felügyeleti Főosztálya BP-03/40401580-9/2019. sz. határozata

9. FŐMTERV Mérnöki Tervező Zrt. által készített, 2019. május 10. napján kelt, 31.17.072. tervszámú, tulajdonosi, kezelői és üzemeltetői határokat ábrázoló helyszínrajz (TKÜ helyszínrajz)

|  |  |
| --- | --- |
| Budapest, 2020. ……... hó …. nap | Budapest, 2020. ……... hó …. nap |
| …………………………………..**Budapest Főváros II. Kerületi****Önkormányzat** **Őrsi Gergely polgármester****Tulajdonos 1.***Jogilag ellenjegyzem:**Pénzügyileg ellenjegyzem:*Budapest, 2020. ……... hó …. nap | …………………………………..**Budapest Főváros XII. kerület Hegyvidéki Önkormányzat** **Pokorni Zoltán polgármester****Tulajdonos 2.**dr. Gottfried-Tusor Gabriellajegyző*Pénzügyileg ellenjegyzés:**Ellenjegyzem:**Budapest Hegyvidék, 2020 …….. hó………nap.* *Vasas Erika**gazdasági vezető*Budapest, 2020. ……... hó …. nap |
| …………………………………..**Budapest Főváros Önkormányzata****Karácsony Gergely főpolgármester hatáskörében eljárva:****…………………..****főpolgármester-helyettes****Tulajdonos 3.** | …………………………………..**MNB-Ingatlan Kft.****Bozó Péter ügyvezető****Beruházó** |
|  |  |

Láttam:

dr. Számadó Tamás főjegyző

megbízásából:

Bárdonné dr. Benda Mónika aljegyző

……………………………………………

Dátum:

……………………………………………

Pénzügyi ellenjegyzést végeztem:

Verő Tibor

a Főpolgármesteri Hivatal

Pénzügyi Főosztályának vezetője

Dátum: